勸學
作者：黄廉
朝代：宋

paragraphs: 河東人物氣勁豪，澤州學者如牛毛。
大家子弟弄文墨，其次亦復誇弓刀。
去年校射九百人，五十八人同賜袍。
今年兩科取進士，十子釣海頓靈鼇。
邇來習俗益遷善，家家門戶爭相高。
驅兒市上買書讀，寧使田間禾不薅。
我因行縣飽聞見，訪問終日忘勤勞。
太平父老知此否，語汝聖世今難遭。
欲令王民盡知教，先自鄉里蒸群髦。
古云將相本無種，從今著意鞭兒曹。